Benvolguts veïns,

Benvolgudes famílies,

Som l’alumnat del curs de 3r d’ESO de l’escola Les Neus. Aquest any, com tots els altres, us convidem a participar en la marató de donació de sang de la nostra escola que se celebrarà el pròxim dijous, **23 de maig de 2019**, i us animem a participar-hi.

La nostra escola s’ubica a la **Rambla del Fondo, número 50**, a la localitat de Santa Coloma de Gramenet. Si us interessa participar, els horaris són de **9:00 a 13:00 h** del matí i, si no podeu venir pel matí, també podeu acostar-vos per la tarda, de **15:00 a 19:00 h**.

Primer de tot, haureu de completar un qüestionari i passar una entrevista amb el metge. Després, es durà a terme l’extracció. Com que és un assumpte de salut, finalment és important prendre un refrigeri per recuperar forces. A més a més, us obsequiarem amb un petit regal fet per nosaltres amb l’ajut dels nostres fillols de quart de primària.

Existeixen moltes raons per venir a participar i donar sang. La primera, i més important, és que amb una sola donació podeu salvar tres vides i garantir que tres persones puguin millorar la seva salut. Penseu que donar sang és essencial i que només a Catalunya es necessiten més de mil donacions diàries.

Per participar és necessari:

* **Pesar més de 50kg.**
* **No estar embarassada.**
* **Tenir entre 18 i 70 anys.**
* **No prendre substàncies dopants.**

Us recordem que no podeu venir a fer la donació en dejú i que el metge, abans de l’extracció, us mirarà la pressió sanguínia i el nivell d’hemoglobina.

Potser no ho sabíeu, però també podeu venir malgrat que:

* **Tingueu el colesterol elevat.**
* **Hagueu patit hepatitis abans dels 12 anys.**
* **Prengueu medicaments freqüents, com ara l’ibuprofè.**

Ara que ja teniu tota la informació necessària, **us hi animeu?**

**DONAR SANG AVUI, ÉS DONAR VIDES DEMÀ!**

**Els alumnes de 3r d’ESO en col·laboració amb els seus fillols de 4t d’EP de l’escola Les Neus.**